Ο **Κώστας Μουτζούρης** (Μυτιλήνη, 26 Απριλίου 1949) είναι Έλληνας πανεπιστημιακός και πολιτικός και πρώην πρύτανης του Πολυτεχνείου Αθηνών, Περιφερειάρχης Βορείου Αιγαίου από το 2019. Ακόμη, προηγουμένως διετέλεσε Γενικός Γραμματέας Λιμένων και Λιμενικής Πολιτικής επί υπουργειών Μιλτιάδη Βαρβιτσιώτη και Κωστή Μουσουρούλη στην κυβέρνηση Αντώνη Σαμαρά του 2012.

Βιογραφικά Στοιχεία
-------------------

Ο Κώστας Μουτζούρης γεννήθηκε στη Μυτιλήνη το 1949, καταγόμενος από το Πλωμάρι. 

Σπούδασε στην Σχολή Πολιτικών Μηχανικών του Εθνικού Μετσόβιου Πολυτεχνείου, από όπου και αποφοίτησε το 1971. Ακολούθησε μεταπτυχιακές και διδακτορικές σπουδές, με υποτροφία από το Ιδρύματος Κρατικών Υποτροφιών, στο Τεχνολογικό Ινστιτούτο της Γκρενόμπλ (Grenoble INP) και τέλος διδακτορικές σπουδές στο Delft University of Technology.

Επέστρεψε στην Ελλάδα και εντάχθηκε αρχικά στο δυναμικό της Πολυτεχνικής Σχολής του Δημοκριτείου Πανεπιστημίου Θράκης, ως Εντεταλμένος Διδάσκων στο αντικείμενο "Λιμενικά Έργα". Το 1982 εκλέχθηκε υφηγητής, το 1984 επίκουρος καθηγητής, το 1988 αναπληρωτής καθηγητής και το 1994 καθηγητής πρώτης Βαθμίδας, στο γνωστικό αντικείμενο της Θαλάσσιας Υδραυλικής και Λιμενικών Έργων. Στις 22 Νοεμβρίου 2016, του απονεμήθηκε ο τίτλος του ομότιμου καθηγητή. 

Το 1984 εξελέγη διευθυντής του Εργαστηρίου Λιμενικών Έργων του Τομέα Υδατικών Πόρων και Περιβάλλοντος της Σχολής Πολιτικών Μηχανικών του Εθνικού Μετσόβιου Πολυτεχνείου, θέση την οποία διατήρησε έως το 2016. Διετέλεσε Διευθυντής του Τομέα Υδατικών Πόρων και Περιβάλλοντος της Σχολής Πολιτικών Μηχανικών του Εθνικού Μετσόβιου Πολυτεχνείου, από το 1989 έως το 1991. Το 2001 εξελέγη αναπληρωτής πρόεδρος της Σχολής Πολιτικών Μηχανικών (2001-2003), ενώ για δύο θητείες (1997-2001 και 2003-2006) διετέλεσε πρόεδρος της Σχολής Πολιτικών Μηχανικών. Το 2006 εκλέχθηκε Πρύτανης του Εθνικού Μετσόβιου Πολυτεχνείου, θέση την οποία κατείχε έως το 2010. Από την εκλογή του ως πρύτανης αλλά έως την αφυπηρέτησή του ήταν πρόεδρος της Εταιρείας Αξιοποίησης και Διαχείρισης Περιουσίας ΕΜΠ. 

Παράλληλα, είχε διοριστεί μέλος του ΔΣ του Οργανισμός Λιμένος Πειραιά (1985-1999), μέλος του ΔΣ (1993-1997) και αναπληρωτής διευθύνων σύμβουλος (1995-1997) της Εταιρείας Ανάπτυξης Ναυτικής Τεχνολογίας. Έχει διατελέσει από το 1986 σε Συμβούλια Δημοσίων Έργων και Πρόεδρος της Επιτροπής Σχεδιασμού και Ανάπτυξης Λιμένων (2012-2019). Το 2012 ορίστηκε Γενικός Γραμματέας Λιμένων και Λιμενικής Πολιτικής του Υπουργείου Ναυτιλίας και Αιγαίου και από το 2014 έως το 2017 διετέλεσε πρόεδρος της Ρυθμιστικής Αρχής Λιμένων. 

Το 2011 έλαβε το παράσημο του Ιππότη της Τάξεως των Γραμμάτων της Γαλλικής Δημοκρατίας. Του έχουν απονεμηθεί Βραβείο Τουρισμού, Βραβείο Περιβαλλοντικής Ευαισθησίας ΟΙΚΟΠΟΛΙΣ 2015 και το Περιβαλλοντικό Βραβείο 2014.

Από το 1978 έως σήμερα, έχει απασχοληθεί ως μελετητής, υπεύθυνος μελέτης ή ειδικός σύμβουλος σε μελέτες και επιβλέψεις λιμενικών και ακτομηχανικών έργων κάθε κλίμακας ενώ έχει συνεργαστεί ως ειδικός τεχνικός σύμβουλος δημοσίων φορέων σε Ελλάδα και Κύπρο. 

Τον Μάρτιο του 2018 με τον Νόμο 4521, ορίστηκε πρόεδρος της Διοικούσας Επιτροπής του νεοσύστατου Πανεπιστημίου Δυτικής Αττικής, όπου υπηρέτησε μέχρι τον Μάιο του 2019. 

#### Περιφερειάρχης Βορείου Αιγαίου

Τον Οκτώβριο του 2018, ανακοίνωσε την πρόθεσή του να είναι υποψήφιος Περιφερειάρχης Βορείου Αιγαίου. Στις 02/06/2019 εκλέγεται Περιφερειάρχης Βορείου Αιγαίου και επανεκλέγεται στις αυτοδιοικητικές εκλογές του 2023. 

##### Προσωπική ζωή

Είναι παντρεμένος με τη Δήμητρα Φιλιπποπούλου και έχουν τρία παιδιά. Ομιλεί αγγλικά και γαλλικά.

Παραπομπές
----------

1. ↑  «ΠΕΡΙΦΕΡΕΙΑ ΒΟΡΕΙΟΥ ΑΙΓΑΙΟΥ - Λέσβος, Σάμος, Χίος, Λήμνος, Ικαρία, Φούρνοι, Θύμαινα, Αη Στράτης, Οινούσσες, Ηρωική Νήσος Ψαρών». *www.pvaigaiou.gov.gr*. Ανακτήθηκε στις 14 Δεκεμβρίου 2020.
2. ↑  www.eklogika.gr. «ΠΟΛΙΤΙΚΑ ΝΕΑ|ΕΚΛΟΓΕΣ 2019|ΥΠΟΨΗΦΙΟΙ|ΨΗΦΟΔΕΛΤΙΑ». *www.eklogika.gr* (στα GR). Αρχειοθετήθηκε από το πρωτότυπο στις 14 Ιουνίου 2021. Ανακτήθηκε στις 14 Δεκεμβρίου 2020. CS1 maint: Μη αναγνωρίσιμη γλώσσα (link)
3. ↑  IEFIMERIDA.GR, NEWSROOM (15 Οκτωβρίου 2018). «Υποψήφιος για την Περιφέρεια Β. Αιγαίου ο Κώστας Μουτζούρης | ΠΟΛΙΤΙΚΗ». *iefimerida.gr*. Ανακτήθηκε στις 5 Ιουλίου 2020.
4. ↑  PolitisChios (2 Ιουνίου 2019). «Νέος Περιφερειάρχης Βορείου Αιγαίου ο Κώστας Μουτζούρης». *politischios.gr*. Ανακτήθηκε στις 5 Ιουλίου 2020.

Εξωτερικοί Σύνδεσμοι
--------------------

* Ιστοσελίδα Περιφέρειας Βορείου Αιγαίου - Περιφερειάρχης

|  |  |  |  |  |
| --- | --- | --- | --- | --- |
| 

| π • σ • ε
Τρέχοντες περιφερειάρχες των Περιφερειών της Ελλάδας |
| --- |
|  |
| 
1. Περιφέρεια Ανατολικής Μακεδονίας και Θράκης: Χριστόδουλος Τοψίδης
2. Περιφέρεια Κεντρικής Μακεδονίας: Απόστολος Τζιτζικώστας
3. Περιφέρεια Δυτικής Μακεδονίας: Γεώργιος Αμανατίδης
4. Περιφέρεια Ηπείρου: Αλέξανδρος Καχριμάνης
5. Περιφέρεια Θεσσαλίας: Δημήτρης Κουρέτας
6. Περιφέρεια Ιονίων Νήσων: Γιάννης Τρεπεκλής
7. Περιφέρεια Δυτικής Ελλάδας: Νεκτάριος Φαρμάκης
8. Περιφερειάρχης Στερεάς Ελλάδας: Φάνης Σπανός
9. Περιφέρεια Αττικής: Νίκος Χαρδαλιάς
10. Περιφέρεια Πελοποννήσου: Δημήτρης Πτωχός
11. Περιφέρεια Βορείου Αιγαίου: Κώστας Μουτζούρης
12. Περιφέρεια Νοτίου Αιγαίου: Γιώργος Χατζημάρκος
13. Περιφέρεια Κρήτης: Σταύρος Αρναουτάκης
 |  |

 |

|  |  |  |  |
| --- | --- | --- | --- |
| 

| π • σ • ε
Περιφερειάρχες Βορείου Αιγαίου |
| --- |
|  |
| 
Νάσος Γιακαλής  · Χριστιάνα Καλογήρου  · Κώστας Μουτζούρης |

 |